S-567/2008

Þetta mál, sem var dómtekið 1. júlí sl., er höfðað með ákæru lögreglustjórans á höfuðborgarsvæðinu, útgefinni 22. apríl sl., á hendur J-x-x S-x-x, kt. (...), Hringbraut 39, Reykjavík, I-x-x S-x-x, kt. (...), Hringbraut 39, Reykjavík, J-x-x S-x-x, kt. (...), Hringbraut 39, Reykjavík, og M-x-x V-x-x, kt. (...), Hjaltabakka 10, Reykjavík, „fyrir eftirtalin auðgunarbrot:

I.

Á hendur ákærðu öllum fyrir þjófnað, með því að hafa í félagi, sunnudaginn 25. febrúar 2007, í verslun Bónus við Smiðjuveg í Kópavogi, stolið matvöru samtals að verðmæti kr. 88.917, með því að setja umrædda matvöru í 4 innkaupakörfur og ganga með körfurnar út úr versluninni um inngang hennar, án þess að greiða fyrir vörurnar.

Telst þetta varða við 244. gr. almennra hegningarlaga nr. 19, 1940.

Í máli þessu gerir S-kk-nf H-kk-nf, kt. (...), þá kröfu fh. Bónus kt. (...), að ákærðu verði dæmdir til greiðslu skaðabóta að fjárhæð kr. 64.236, ásamt vöxtum samkvæmt 8. gr. vaxtalaga nr. 38, 2001, frá tjónsdegi 25. febrúar 2007, en síðan dráttarvexti samkvæmt 9. gr. sömu laga að liðnum mánuði frá birtingu kröfunnar til greiðsludags.

II.

Á hendur ákærðu J-x-x S-x-x, I-x-x og J-x-x S-x-x fyrir þjófnað, með því að hafa í félagi, sunnudaginn 11. mars 2007, í verslun Bónus við Smiðjuveg í Kópavogi, stolið matvöru samtals að verðmæti kr. 11.633, með því að setja umrædda matvöru í innkaupakörfu verslunarinnar og ganga með körfuna út úr versluninni um inngang hennar, án þess að greiða fyrir vörurnar.

Telst þetta varða við 244. gr. almennra hegningarlaga nr. 19, 1940.

Í máli þessu gerir L-kvk-nf N-kvk-nf, kt. (...), þá kröfu fh. Bónus kt. (...), að ákærðu verði dæmdir til greiðslu skaðabóta að fjárhæð kr. 11.633, auk vaxta samkvæmt 8. gr. vaxtalaga nr. 38, 2001, frá tjónsdegi 25. febrúar 2007, en síðan dráttarvexti samkvæmt 9. gr. sömu laga að liðnum mánuði frá birtingu kröfunnar til greiðsludags.

III.

...

IV.

...

V.

... “

Í ákæru er þess krafist að ákærðu verði dæmdir til refsingar.

Þegar ákæran var upphaflega þingfest 13. maí sl. í máli nr. S-537/2008 hafði birting ekki tekist á hendur ákærða J-x-x S-x-x, þar sem hann dvaldist þá á sjúkrahúsi, né heldur á ákærða J-x-x S-x-x, þar sem hann var þá fluttur til baka til Litháen. Til þess að ekki yrði töf á þeim þætti málsins sem varðaði ákærðu I-x-x og M-x-x var þáttur J-kk-ef S-x-x og J-kk-ef S-x-x, skv. heimild í 24. gr. laga nr. 19/1991, skilinn frá en málið var þá dómtekið á ákærðu M-x-x og I-x-x.

Ákærði J-x-x S-x-x hefur fyrir dómi skýlaust viðurkennt að hafa gerst sekur um þá háttsemi sem honum er gefin að sök í liðum I og II í ákæru. Telst sannað með þeirri játningu og framkomnum sakargögnum að ákærði hafi framið þau brot sem lýst er í þessum ákæruliðum, þó með þeim fyrirvara að ekki verður fullyrt um verðmæti þeirrar matvöru sem tekin var þann 25. febrúar 2007 eins og lýst er í ákærulið I, né heldur þeirrar matvöru sem tekin var þann 11. mars 2007 eins og lýst er í ákærulið II. Er verknaður ákærða réttilega heimfærður til refsiákvæðis í ákæru.

Ákærði hefur einu sinni gerst brotlegur við umferðarlög. Hefur það ekki áhrif við ákvörðun refsingar í þessu máli. Hann viðurkenndi brot sitt skýlaust bæði hjá lögreglu og fyrir dómi og er það virt honum til málsbóta. Hins vegar skal að jafnaði virða það til refsiþyngingar að verk hafi verið unnið í sameiningu skv. 2. mgr. 70. gr. almennra hegningarlaga en það á við um báða þá ákæruliði sem beinast að ákærða.

Þegar litið er til aðferðarinnar sem var notuð svo og þess að talsvert magn matvöru var tekið, þótt ekki sé fært að tilgreina með vissu verðmæti hennar í krónum, hvað varðar ákærulið I og II, og þess að ákærði hefur nú tvisvar sinnum komist yfir verðmæti án þess að greiða fyrir þau þá þykir refsing hans hæfilega ákveðin fangelsi í 45 daga. Þar sem ákærði hefur ekki áður gerst brotlegur við lög, svo vitað sé, þykir rétt að fresta fullnustu refsingarinnar og falli hún niður að liðnum tveimur árum talið frá uppsögu þessa dóms haldi ákærði almennt skilorð 57. gr. almennra hegningarlaga.

Ákærði kvaðst hafa verið veikur af lifrarbólgu í heimalandi sínu Litháen áður en hann kom til Íslands og hafði þá verið búinn að ná bata. Eftir að hann kom til Íslands hafi hann unnið mikið og fengið lungnabólgu og vatn í lungun og háan hita. Hafi hann þá verið lagður á sjúkrahús og í framhaldi af þessu hafi lifrarbólgan blossað upp aftur. Hann sé nú búinn að ná sér nokkurn veginn af henni en þurfi að vera í tvö ár í eftirliti vegna hennar. Auk þess kvaðst hann hafa fengið sýkingu í blóðið á sjúkrahúsinu. Ekki er unnt að taka tillit til sjúkrasögu ákærða við ákvörðun refsingarinnar enda er það á valdi Fangelsismálastofnunar að taka afstöðu til vistunar þeirra sem eru dæmdir til óskilorðsbundinnar fangelsisrefsingar ef til hennar kemur en eins og áður er komið fram er refsing ákærða í þessu máli að öllu leyti skilorðsbundin.

Ákærði samþykkti þær skaðabótakröfur sem gerðar eru í ákæruliðum I og II. Hann kvaðst hins vegar ófær um að greiða þær þar sem hann hefði ekki unnið lengi og væri sjúklingur og mætti ekki fara að vinna strax. Bótakröfurnar voru kynntar ákærða 21. september 2007 þegar hann var yfirheyrður af lögreglu vegna þessara tveggja þátta málsins. Þegar skoðuð eru myndbönd úr eftirlitsmyndavélum verslunarinnar tvo umrædda daga fæst ekki séð hvernig hægt er að reikna út með algerri vissu verðmæti þess varnings sem var í innkaupakörfunum. Þar sem ákærðu tóku allnokkurt magn varnings úr versluninni í ofangreind skipti án þess að greiða fyrir varð kærandi fyrir nokkru tjóni og þykir því mega dæma skaðabætur að álitum. Þykja skaðabætur vegna ákæruliðar I hæfilega ákveðnar 40.000 krónur. Þar sem brot samkvæmt ákærulið I var unnið af ákærða J-x-x S-x-x í sameiningu með hinum þremur meðákærðu verða ákærðu dæmdir til að greiða bætur vegna ákæruliðar I í sameiningu en tekin var afstaða til skaðabótaábyrgðar meðákærðu M-kk-ef og I-x-x í máli Héraðsdóms Reykjaness nr. S-537/2008. Skaðabætur vegna ákæruliðar II þykja hæfilega ákveðnar 8.000 krónur. Einnig það brot var unnið af ákærða ásamt meðákærðu J-x-x S-x-x og I-x-x S-x-x. Verður ákærða gert að greiða óskipt með meðákærðu skaðabætur vegna þess tjóns sem af því hlaust með vöxtum eins og greinir í dómsorði. Tekin var afstaða til skaðabótaábyrgðar meðákærða I-x-x í máli Héraðsdóms Reykjaness nr. S-537/2008.

Engan sakarkostnað hefur leitt af meðferð málsins.

I-kvk-nf L-kvk-nf, settur héraðsdómari, dæmir þetta mál.

D ó m s o r ð :

Ákærði, J-x-x S-x-x, sæti fangelsi í 45 daga. Fresta skal fullnustu refsingarinnar og skal hún falla niður að liðnum tveimur árum frá uppkvaðningu þessa dóms haldi ákærði almennt skilorð 57. gr. almennra hegningarlaga.

Ákærði greiði óskipt (in solidum) með meðákærðu M-x-x V-x-x og I-x-x S-x-x 40.000 krónur í skaðabætur til Bónuss ehf. ásamt almennum vöxtum frá 25. febrúar 2007 til 21. september 2007, en eftir það með dráttarvöxtum til greiðsludags.

Ákærði greiði óskipt (in solidum) með meðákærða I-x-x S-x-x 8.000 krónur í skaðabætur til Bónuss ehf. ásamt almennum vöxtum frá 11. mars 2007 til 19. september 2007, en eftir það með dráttarvöxtum til greiðsludags.

I-kvk-nf L-kvk-nf

Rétt endurrit staðfestir

Héraðsdómur Reykjaness 01.07.2008.